《乾上人以铁如意遗余作歌答之》
明代·黎民表

吾闻壮夫一吷昆吾折，大半精光犹未灭。鍊为如意坚且强，镂作盘螭颇殊绝。

宛若寒空千丈电，泠如阴山太古雪。何年却入高僧手，魍魉见之应却走。

有时举向莲花座，人天万众俱回首。羡师根尘久已除，身外尤物徒区区。

知予颇解鸿都学，相招为署阿兰居。空中一掷偶称意，倒匣不吝牟尼珠。

尘昏幸借指授力，揽结愿与行藏俱。用之可代巨鳌足，小试肯碎珊瑚株。

吁嗟人生电露真须臾，满堂金玉非良图。坏衣瓦铁堪为供，绮障转觉羞吾徒。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。